আপুনি নিজে নিজৰ হানি কৰি আছে নেকি? - Jeevan Britta\nPublished June 30, 202010:17 am\nUpdatedJuly 15, 202010:28 am\nPosted by BIKASH KALITA on June 30, 2020. Updated: July 15, 202010:28 am\nআপুনি যদি নিজে বিচৰা সফলতা পোৱা নাই, ফলাফল পোৱা নাই, জীৱনটো আপুনি বিচৰা ধৰণৰ হোৱা নাই, বিচৰা কামবোৰ কৰিব পৰা নাই, তাৰ কাৰণ কিন্তু কেতিয়াবা আপুনিও হ'ব পাৰে। আপুনি যদি নিজে নিজৰ হানি কৰি আছে, নিজৰ জীৱনটো নষ্ট কৰিবলৈ নিজে কূটাঘাট কার্য চলাই আছে, নিজকে নিজকে চেবোটেজ কৰি আছে।\nআপুনি নিজেই নিজৰ অনিষ্ট কৰি আছে যদিহে আপুনি তলৰ কামকেইটা কৰি আছে বা এই কেইটা স্বভাৱ আছে\nআপোনাৰ ভাব হয় নেকি যে আপোনাৰ যি সাফল্য, এতিয়ালৈকে আপুনি যি কাম কৰিছে, সেয়া সকলো কেৱল ভাগ্যৰ বলতহে হৈছে আৰু আপুনি এইবোৰৰ যোগ্য নহয়, আৰু কেতিয়াবা আন মানুহে গম পাব যে আপুনি এজন ফ্ৰড বা ঠগ। যদি তেনে হয়, আপোনাৰ সম্ভৱত ইমপ'ষ্টাৰ চিনড্ৰম আছে। এনে হ'লে আপুনি যিমানে ভাল নকৰক সদায় নিজকে সন্দেহ কৰি থাকিব আৰু ফলত যিমান ভাল কৰিব পাৰিলেহেঁতেন সিমান ভাল কেতিয়াও কৰিব নোৱাৰিব। আপোনাৰ সামর্থ, শক্তি, সম্ভাৱনা বহুখিনি ব্যৱহাৰ নোহোৱাকৈ ৰৈ যাব আৰু তেনে হ'ব আপোনাৰ নিজৰ বাবেই।\nআমাৰ মগজুটো সদায় পজিটিভ কথাতকৈ নিগেটিভ কথাৰ প্ৰতিহে বেছি সংবেদনশীল। সেয়ে আমি নিগেটিভ কথা বেছি ভাল পাও। আমাৰ লগত নিগেটিভ কিবা এটা হ'লে সেয়া আমাৰ বেছি ভালদৰে মনত থাকে, ভুল কিবা এটা কৰিলে সি মনত পৰি থাকে, নিগেটিভ বাতৰি সেয়ে আমাৰ বেছি প্ৰিয়। ই হয় নিগেটিভ বায়াছৰ বাবে। ইয়াক আপুনি আতৰ নকৰিলে ই আপোনাৰ ব্যৱহাৰ, চিন্তা, সিদ্ধান্ত আৰু সম্পর্ক সকলোবোৰকে প্ৰভাৱিত কৰিব আৰু জীৱনটো নষ্ট কৰিব।\nকাম সদায় পিছলৈ পেলাই থয়\nআপুনি যদি কৰিবলগীয়া কামবোৰ সদায় পিছলৈ পেলাই থয় তেতিয়া ই জানো নিজৰ জীৱনটো নিজে নষ্ট কৰাৰ নিচিনা কথা নহয়। কাম নকৰিলে তাৰপৰা কেনেদৰে আপুনি বিচৰা ফলাফল পাব। আৰু অকল কাম কৰিলেই নহ'ব, ঠিক সময়ত কামটো কৰিব লগিব। পিছলৈ কাম পেলাই থোৱাটো অভ্যাস হ'লে আপুনি সদায় তেনেই কৰিব। আৰু তেনেদৰে সময় আৰু সুবিধাবোৰে জানো আপোনালৈ ৰৈ থাকিব?\nনিজক আনৰ লগত তুলনা কৰে\nআনৰ লগত তুলনা কৰাৰ লগে লগে আপুনি দেখিব যে আপোনাৰ বহু বস্তু নাই, একো গুণ নাই, মুঠতে আপোনাৰ কোনো কাম নাই। আৰু এনে ভাব মনলৈ অহাৰ পিছত আপুনি জনো কিবা কাম কৰিব পাৰিব? গতিকে যিমান পাৰি সিমান এনেদৰে আনৰ লগত তুলনা কৰা কামটো এৰিবলৈ চেষ্টা কৰিব, যিমান পাৰে সিমান কমাব। কামটো সহজ নহয়, সেয়ে মই চেষ্টা কৰিবলৈ কৈছোঁ। একেবাৰে নোহোৱা কৰিব পাৰিলেতো খুব ভাল কথা। আনৰ লগত তুলনা কৰাৰ লগে লগে আপোনাৰ মনলৈ নিগেটিভ চিন্তা অহা আৰম্ভ হয় আৰু ই দিনটো নষ্ট কৰি পেলাব পাৰে। তেনেদৰে যদি গুৰুত্বপূর্ণ সময়বোৰৰ বেছিভাগেই নষ্ট হয়, সেইবোৰৰ ফলত আপোনাৰ জীৱনটো সামূহিক মূল্য কিমান বাকী থাকিব?\nসমস্যাৰ সমাধানতকৈ সমস্যাটোত আপুনি বেছি গুৰুত্ব দিয়ে\nসমস্যা এটাই দেখা দিলে সমস্যাটোৰ সমাধানতকৈ আপুনি যদি সমস্যাটোতহে বেছিকৈ ফ'কাছ কৰে, তাৰবাবে কোন দায়ী সেয়া বিচাৰ কৰা আৰম্ভ কৰে, তেনেহ'লে আপোনাৰ জীৱনত নানা ধৰণৰ সমস্যা হ'বই। জীৱনটো নিগেটিভ হ'ব। আন মানুহবোৰৰ লগত আপোনাৰ সম্পর্ক সদায় বেয়াই হৈ থাকিব। কিন্তু তাতকৈ ডাঙৰ কথা আপুনি নিজেই নিজৰ অনিষ্ট কৰি থাকিব। যেতিয়ালৈকে এই অভ্যাসটো সলনি নকৰে তেতিয়ালৈকে আপুনি নিজেই সম্ভৱত নিজৰ আটাইতকৈ ডাঙৰ শত্ৰু হ'ব।\nঅমিতাচাৰী বা বেছিকৈ উপভোগ কৰে\nআপুনি যদি উপভোগ কৰাত বেছিকৈ গুৰূত্ব দিয়ে তেতিয়া আপুনি নিজে নিজৰ অনিষ্ট কৰি আছে। কথাটো বুজিবলৈ সহজ। আপুনি যদি খাই ভাল পায় আৰু সেয়ে যিমান খাব লাগে তাতোকৈ বেছি খায়, জাংক ফুড বা আন যি মান যায় সকলো খায় তেতিয়া কি হ'ব? আপুনি প্ৰয়োজনতকৈ বেছি শকত-আৱত হ'ব, আপোনাৰ ডায়েবিটইজ, হার্টৰ সমস্যা, হাড়ৰ সমস্যা, থাইৰয়ড আদি নানা ধৰণৰ বেমাৰ-আজাৰ হ'ব। তেতিয়া আপুনি সুখ-শান্তিৰে জীৱনটো কটাব পাৰিবনে? আপুনি যদি বেছিকৈ মবাইল ফোনটো ব্যৱহাৰ কৰে, তাত গেম খেলে, ভিডিঅ চাই বেছি সময় কটায়, তেতিয়া আপুনি ছাত্ৰ-বা ছাত্ৰী হ'লে ভালদৰে পঢ়িব পাৰিবনে, কর্মচাৰী হ'লে ভালদৰে নিজৰ অফিচৰ কামবোৰ কৰিব পাৰিবনে? কৰিবলগীয়া কামবোৰ নকৰিলে নিজৰ চাকৰিত উন্নতি কৰাটো পিছৰ কথা চাকৰিটো ৰাখিব পাৰিবনে? বেছিকৈ উপভোগ কৰা মানে আপুনি নিজৰ অনিষ্ট নিজে কৰি থকা।\nযদি আপোনাৰ এনে কিছুমান স্বভাৱ আছে, এনে কিছুমান কাম আপুনি কৰি আছে, তেনেহ'লে এতিয়াৰ পৰাই এইবোৰ আতৰ কৰিবলৈ চেষ্টা কৰক, নহ'লে এইবোৰে সদায় আপোনাৰ অনিষ্ট কৰিয়েই থাকিব।\nAre you negatively sabotaging yourself\nPrevious Post আত্মনিয়ন্ত্ৰণ বা নিয়মানুবর্তিতা বঢ়াওক\nNext Postনিজৰ পেচন কিদৰে বিচাৰি পাব?
